I. Mikloš, podpredseda vlády a minister dopravy, pôšt a telekomunikácií SR: (2002-07-10):
J. Migaš, predseda NR SR: Panie poslankyne, páni poslanci, v súlade s rokovacím poriadkom podpredseda vlády a minister dopravy, pôšt a telekomunikácií otvoril rozpravu. Pristúpime k druhému čítaniu . Je otvorená rozprava. Kto sa hlási do rozpravy? Pán poslanec Orosz. Uzatváram možnosť sa prihlásiť do rozpravy. Jediný prihlásený do rozpravy je pán poslanec Orosz. Nech sa páči, máte slovo. L. Orosz, poslanec: Vážené kolegyne, kolegovia, budem veľmi stručný. Najskôr dám procedurálne návrhy. Navrhujem, aby na samostatné hlasovanie bol vyňatý bod 3 zo spoločnej správy, ten bude kolidovať s pozmeňujúcim návrhom, ktorý predložím. A ďalej sťahujem bod 2 z tých pozmeňujúcich návrhov, ktoré som predložil doobeda, pretože táto problematika je riešená v bode 2 spoločnej správy. Zároveň sťahujem bod 7, ktorý som doobeda predložil, ten sa práve dotýka tej problematiky horného limitu mesačného platu riaditeľa štátneho podniku. Po dohode s navrhovateľom predkladám nový pozmeňujúci návrh, ktorý rieši túto problematiku, a to v tom smere, že v § 19 v novooznačenom odseku 10 bude tento odsek znieť nasledovne: „Mesačný plat a ročné odmeny z podielu na zisku riaditeľa určuje zakladateľ; výška mesačného platu riaditeľa nesmie presiahnuť 8-násobok priemernej mzdy dosahovanej v národnom hospodárstve a ročné odmeny z podielu na zisku nesmú presiahnuť 10-násobok priemernej mzdy dosahovanej v národnom hospodárstve.“ To je všetko, ďakujem pekne za pozornosť. J. Migaš, predseda NR SR: Ďakujem, pán poslanec. Vyhlasujem rozpravu za skončenú. Chce sa k rozprave vyjadriť pán podpredseda vlády a minister dopravy, pôšt a telekomunikácií? Nie. Chce sa k rozprave vyjadriť pán spravodajca? Nie. Panie poslankyne, páni poslanci, navrhujem pretože boli prednesené nové pozmeňujúce návrhy, aby o tomto vládnom návrhu zákona sme hlasovali zajtra o 11.00 hodine. Ďakujem pekne. Panie poslankyne, páni poslanci, pristúpime k hlasovaniu v druhom čítaní o vládnom návrhu zákona o dobrovoľných dražbách a o zmene a doplnení niektorých zákonov (tlač 1624). Spoločným spravodajcom je pán poslanec Ivanko. Nech sa páči, pán poslanec, uveďte hlasovanie. A. Ivanko, poslanec: Ďakujem, pán predseda. Môžeme pristúpiť k hlasovaniu. Najskôr budeme hlasovať o jednotlivých pozmeňujúcich a doplňujúcich návrhoch zo spoločnej správy. Budeme hlasovať spoločne k bodom 1 až 18, 20 až 32 a 34 až 37 zo spoločnej správy s návrhom gestorského výboru tieto návrhy schváliť. J. Migaš, predseda NR SR: Prezentujme sa a hlasujme o uvedených návrhoch, hlasujeme. Odporúčanie gestorského výboru je tieto body schváliť. Hlasujeme. (Hlasovanie.) Prítomných je 89 poslancov, za 86, proti nie je nikto, zdržali sa 2, nehlasoval 1. Uvedené pozmeňujúce návrhy sme schválili. Ďalej. A. Ivanko, poslanec: Ďalej, pán predseda, dajte hlasovať spoločne k bodom 19, 33 a 38 s návrhom gestorského výboru tieto pozmeňujúce návrhy neschváliť. J. Migaš, predseda NR SR: Panie poslankyne, páni poslanci, budeme hlasovať o bodoch 19, 33 a 38. Gestorský výbor odporúča tieto body neschváliť. (Hlasovanie.) Prítomných je 94 poslancov, za 12, proti 57, zdržalo sa 22, nehlasovali 3. Tieto body sme neschválili. Ďalej. A. Ivanko, poslanec: Hlasovali sme, pán predseda, o všetkých pozmeňujúcich a doplňujúcich návrhoch zo spoločnej správy. Z rozpravy nevyplynul ani jeden pozmeňujúci ani doplňujúci návrh. Mám odporúčanie gestorského výboru postúpiť tento vládny návrh zákona do tretieho čítania. J. Migaš, predseda NR SR: V princípe je to zákon v rámci skráteného konania, čiže my môžeme automaticky bez hlasovania prejsť k tretiemu čítaniu. Čiže sme v treťom čítaní , panie poslankyne, páni poslanci. Otváram rozpravu v rámci tretieho čítania. Pýtam sa, či sa hlási do rozpravy niekto v súlade s § 85. Nie je to tak. Vyhlasujem rozpravu za skončenú. Keďže v rámci tohto čítania neboli podané žiadne návrhy podľa § 86 zákona o rokovacom poriadku, pristúpime k hlasovaniu o vládnom návrhu zákona ako o celku. Hlasujeme o zákone ako o celku, nech sa páči. (Hlasovanie.) Prítomných je 95 poslancov, za 88, proti nie je nikto, zdržalo sa 6, nehlasoval 1. Konštatujem, že sme uvedený návrh zákona schválili. Spravodajcom je pán poslanec József Kvarda. Nech sa páči, máte slovo. J. Kvarda, poslanec: Vážený pán predseda, vážený pán minister, informoval som o tom, že gestorský výbor neprijal spoločnú správu, ale v rozprave vystúpili dvaja páni poslanci. Vystúpil pán Sopko, ktorý predložil skôr námety na ďalšie riešenie v budúcnosti, ale nepredložil žiadne konkrétne pozmeňujúce návrhy. Vystúpil pán poslanec Slafkovský, ktorý predložil 4 pozmeňujúce návrhy. Odporúčam o týchto návrhoch hlasovať en bloc. J. Migaš, predseda NR SR: Prezentujme sa a hlasujme o návrhoch, ktoré predniesol pán poslanec Slafkovský. Hlasujeme o všetkých pozmeňujúcich návrhoch spoločne. (Hlasovanie.) Prítomných je 100 poslancov, za 95, proti nie je nikto, zdržali sa 2, nehlasovali 3. Návrhy pána poslanca Slafkovského sme schválili. To je všetko, áno? J. Kvarda, poslanec: Áno. Vážený pán predseda, dajte hlasovať o tom, že prerokujeme tento návrh pána poslanca v treťom čítaní. J. Migaš, predseda NR SR: Hlasujeme. Hlasujeme o tom, aby sme prešli do tretieho čítania. (Hlasovanie.) Prítomných je 101 poslancov, za 99, proti nie je nikto, zdržal sa 1, nehlasoval 1. Návrh sme schválili. Pristúpime teda k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či niekto má návrhy v súlade s § 85. Nie je to tak. Vyhlasujem rozpravu za skončenú. Keďže v rámci tohto čítania neboli podané žiadne návrhy podľa § 86 zákona o rokovacom poriadku, pristúpime k hlasovaniu o návrhu zákona ako o celku. Prezentujme sa a hlasujme o návrhu zákona ako o celku. (Hlasovanie.) Prítomných je 101 poslancov, za 98, proti nie je nikto, zdržali sa 2, nehlasoval 1. Konštatujem, že sme schválili návrh poslanca Slafkovského na vydanie zákona o vojnových hroboch. Ďakujem. J. Kvarda, poslanec: Ďakujem veľmi pekne. J. Migaš, predseda NR SR: Panie poslankyne, páni poslanci, pokračujeme hlasovaním o návrhu skupiny poslancov Národnej rady Slovenskej republiky na vydanie ústavného zákona o zrušení niektorých rozhodnutí o amnestii (tlač 1427). Hlasujeme o zákone 1427, o ústavnom zákone o zrušení niektorých rozhodnutí o amnestii. Spoločným spravodajcom je pán poslanec Ladislav Orosz. Nech sa páči, pán poslanec, uveďte hlasovanie. L. Orosz, poslanec: Ďakujem pekne, pán predseda. Počas rozpravy bol predložený jeden pozmeňujúci návrh, týkajúci sa účinnosti zákona. Prosím, dajte o ňom hlasovať. J. Migaš, predseda NR SR: Prezentujme sa a hlasujme o danom návrhu. (Hlasovanie.) Prítomných je 97 poslancov, za 61, proti 24, zdržalo sa 12. Pri ústavnom zákone aj pozmeňujúce návrhy musia byť schválené ústavnou väčšinou. Tieto pozmeňujúce návrhy neboli schválené. Nech sa páči. L. Orosz, poslanec: Áno, pán predseda, mám splnomocnenie, aby som predložil návrh, aby sa pokračovalo okamžite v treťom čítaní. Vzhľadom na to, že nebol schválený pozmeňujúci návrh, de facto tento návrh je už nadbytočný, teda sme v treťom čítaní. Môžete dať hlasovať o návrhu ústavného zákona ako celku. Odporúčanie nemôžem vysloviť, pretože spoločná správa nebola schválená. J. Migaš, predseda NR SR: Tak, prezentujeme sa a hlasujeme. Hlasujeme o ústavnom zákone ako o celku. (Hlasovanie.) Prítomných je 96 poslancov, za 56, proti 26, zdržalo sa 14. Konštatujem, že sme návrh skupiny poslancov Národnej rady Slovenskej republiky na vydanie ústavného zákona o zrušení niektorých rozhodnutí o amnestii neschválili. Panie poslankyne, páni poslanci, pristúpime k hlasovaniu o návrhu poslancov Národnej rady Slovenskej republiky Dušana Kovačiča a Ferdinanda Petráka na vydanie zákona, ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov (tlač 1495). Spoločným spravodajcom je pán poslanec Sopko. Nech sa páči, pán poslanec.